CELEX: 52011XG0615(02)
Language: sk
Date: 2011-06-15
Title: Závery Rady o prínose kultúry k vykonávaniu stratégie Európa 2020

15.6.2011   
            
            
               SK
            
            
               Úradný vestník Európskej únie
            
            
               C 175/1
            
         Závery Rady o prínose kultúry k vykonávaniu stratégie Európa 2020
   
   2011/C 175/01
   RADA EURÓPSKEJ ÚNIE,
   SO ZRETEĽOM NA:
   
               —
            
            
               prijatie stratégie pre zamestnanosť a inteligentný, udržateľný a inkluzívny rast „Európa 2020“ Európskou radou 17. júna 2010 (1),
            
         
               —
            
            
               politické súvislosti, ktoré sa uvádzajú v prílohe k týmto záverom;
            
         PRIPOMÍNAJÚC:
   
               —
            
            
               odporúčanie Rady z 13. júla 2010 o hlavných smeroch hospodárskych politík členských štátov a Únie (2), v ktorého usmernení 4 sa zdôrazňuje veľký hospodársky potenciál kultúrnych a tvorivých odvetví a ich úloha v podpore inovácie,
            
         
               —
            
            
               závery Rady o reciprocite medzi hlavnými iniciatívami stratégie Európa 2020: Digitálnou agendou pre Európu a Úniou inovácií (3), v ktorých sa zdôrazňuje dôležitosť kultúrneho a tvorivého obsahu online a potreba posilnenia digitalizácie a šírenia európskeho kultúrneho dedičstva, a to aj prostredníctvom projektu digitálnej knižnice „Europeana“,
            
         
               —
            
            
               závery Rady o hlavnej iniciatíve stratégie Európa 2020 – Únia inovácií: urýchlenie transformácie Európy prostredníctvom inovácie v rýchlo sa meniacom svete (4), v ktorých sa uznáva, že kultúrny sektor a tvorivý sektor predstavujú dôležitý zdroj inovácií technickej a netechnickej povahy a že tento potenciál sa musí plne uvoľniť,
            
         
               —
            
            
               pracovný dokument útvarov Komisie Analýza konzultácií začatých na základe zelenej knihy – Uvoľnenie potenciálu kultúrneho a kreatívneho priemyslu (5), v ktorom sa zdôrazňuje, že prevažná väčšina respondentov žiadala, aby kultúrne a tvorivé odvetvia zohrávali vo vykonávaní stratégie Európa 2020 a jej hlavných iniciatív dôležitú úlohu;
            
         VÍTAJÚC:
   
               —
            
            
               integrované usmernenia na vykonávanie stratégie Európa 2020 a jej hlavných iniciatív,
            
         KEĎŽE:
   
               —
            
            
               kultúra môže predstavovať významný a mnohorozmerný príspevok k opatreniam navrhovaným v integrovaných usmerneniach a hlavných iniciatívach stratégie Európa 2020, ktoré majú premeniť EÚ na inteligentnú, udržateľnú a inkluzívnu ekonomiku,
            
         
               —
            
            
               na to, aby sa tento príspevok zrealizoval, sa v pracovnom pláne Rady pre kultúru na roky 2011 – 2014 (6) vymedzilo šesť prioritných oblastí, v ktorých je potrebná posilnená spolupráca,
            
         
               —
            
            
               naliehavá je spolupráca medzi všetkými relevantnými sektormi a cielený prístup na všetkých úrovniach politiky a táto spolupráca má kľúčový význam na využitie tohto príspevku,
            
         
               —
            
            
               je dôležité, aby sa v štruktúrach riadenia stratégie Európa 2020 dokázal zohľadniť prínos sektora kultúry a tvorivej činnosti;
            
         PODČIARKUJÚC:
   1.   Prínos kultúry k inteligentnému rastu
   
   Kultúrne a tvorivé odvetvia majú vysoký potenciál ako zdroje zamestnanosti. V poslednom desaťročí sa celková zamestnanosť v nich zvýšila v porovnaní s rastom zamestnanosti v ekonomike EÚ ako celku trikrát (7). Sú aj hnacou silou tvorivosti a inovácií netechnickej povahy, pričom vytvárajú vysokokvalitné a konkurencieschopné služby a tovary. A nakoniec, v náležitom spojení so vzdelávaním môže kultúra účinne prispievať k odbornej príprave kvalifikovanej a pružnej pracovnej sily, a tým dopĺňať hospodársku výkonnosť.
   2.   Prínos kultúry pre udržateľný rast
   
   Kultúra môže prispievať k udržateľnému rastu tým, že podporuje mobilitu šetrnejšiu k životnému prostrediu a využívanie moderných udržateľných technológií vrátane digitalizácie, čím sa zabezpečí dostupnosť kultúrneho obsahu online. Umelci a celý sektor kultúry môžu zohrávať zásadnú úlohu v zmene postojov ľudí k životnému prostrediu.
   3.   Prínos kultúry k inkluzívnemu rastu
   
   Kultúra môže prispievať k inkluzívnemu rastu prostredníctvom podpory medzikultúrneho dialógu a plného rešpektovania kultúrnej rozmanitosti. Kultúrne činnosti a programy môžu posilňovať sociálnu súdržnosť a rozvoj komunít, ako aj umožňovať jednotlivcom alebo komunitám, aby sa plne zapájali do sociálneho, kultúrneho a hospodárskeho života;
   VYZÝVA ČLENSKÉ ŠTÁTY, ABY:
   
               —
            
            
               zohľadnili prierezový charakter kultúry pri formulovaní príslušných politík a národných programov reforiem v súvislosti s dosahovaním cieľov stratégie Európa 2020 a vymieňali si osvedčené postupy, pokiaľ ide o nástroje a metodiku merania príspevku kultúry k týmto cieľom,
            
         
               —
            
            
               posilňovali súčinnosť a podporovali partnerstvá medzi vzdelávaním, kultúrou, výskumnými inštitúciami a podnikateľským sektorom na celoštátnej, regionálnej a miestnej úrovni s osobitným prihliadnutím na rozvíjanie talentu, zručností a kompetencií potrebných na tvorivé činnosti,
            
         
               —
            
            
               využívali finančné nástroje EÚ – najmä štrukturálne fondy, aby sa dosiahlo uznanie potenciálu kultúry a kultúrnych a tvorivých odvetví ako hybnej sily rozvoja regiónov a miest a aby sa kultúra a tieto odvetvia prípadne začlenili do stratégií inteligentnej špecializácie (8),
            
         
               —
            
            
               podporovali udržateľné a ekologické technológie pri procese výroby a distribúcie tovarov a služieb v oblasti kultúry s cieľom podporovať trvalo udržateľný rozvoj a umelcom a kultúrnemu sektoru pomáhali pri zvyšovaní informovanosti o otázkach trvalo udržateľného rozvoja, a to okrem iného aj prostredníctvom neformálnych a informálnych vzdelávacích činností,
            
         
               —
            
            
               preskúmali úlohu hmotného a nehmotného kultúrneho dedičstva v rozvoji komunít a pri podpore aktívneho občianstva a zohľadnili ju pri vypracúvaní príslušných rozvojových stratégií na miestnej a regionálnej úrovni,
            
         
               —
            
            
               reagovali na potreby v oblasti odbornej prípravy a priority špecializovaných inštitúcií a pracovníkov vykonávajúcich skutočnú sociálno-kultúrnu prácu, pokiaľ ide o budovane kapacít,
            
         
               —
            
            
               zvážili potreby v oblasti rozvoja kapacít vo verejných kultúrnych organizáciách s cieľom umožniť im poskytovať primerané služby s osobitným dôrazom na ich sociálno-kultúrne funkcie;
            
         VYZÝVA KOMISIU, ABY:
   
               —
            
            
               bez toho, aby boli dotknuté nadchádzajúce rokovania o novom viacročnom finančnom rámci, zvážila, ako sa v jej návrhoch budúcej politiky EÚ a finančných nástrojov môže plne zohľadniť príspevok kultúry k cieľom stratégie Európa 2020,
            
         
               —
            
            
               usilovala sa o spoluprácu medzi všetkými príslušnými útvarmi Komisie s cieľom zdôrazniť úlohu kultúry vo vykonávaní stratégie Európa 2020 a zabezpečiť, aby sa táto spolupráca premietla do príslušných politík, usmernení a mechanizmov riadenia;
            
         VYZÝVA ČLENSKÉ ŠTÁTY A KOMISIU, ABY V RÁMCI SVOJICH PRÁVOMOCÍ:
   
               —
            
            
               využívali štatistický rámec, ktorý pripravuje sieť ESSnet-kultúra na účely poskytovania spoľahlivých, porovnateľných a aktuálnych informácií o sociálnom a hospodárskom vplyve kultúry, a zaoberali sa budúcimi prioritami na základe odporúčaní siete ESSnet-kultúra,
            
         
               —
            
            
               vychádzali z výsledkov, ktoré obsahuje uvedený pracovný dokument útvarov Komisie, a využili možnosť Európskej aliancie kultúrneho priemyslu s cieľom posilniť kultúrne a tvorivé odvetvia, najmä MSP a mikropodniky, a preskúmať nové spôsoby ďalšieho zvyšovania ich vlastnej inovačnej kapacity, ako aj ich kapacity podporovať inováciu v iných odvetviach,
            
         
               —
            
            
               podporovali digitalizáciu kultúrneho dedičstva a súčasného kultúrneho obsahu vrátane audiovizuálnych diel, ako aj prístup k nim, najmä prostredníctvom digitálnej knižnice Europeana, a tým podporovali a zachovávali aj kultúrnu rozmanitosť a viacjazyčnosť, a to v plnom súlade s autorskými právami a s nimi súvisiacimi právami,
            
         
               —
            
            
               presadzovali udržateľný kultúrny cestovný ruch ako hnaciu silu súdržnosti a hospodárskeho rozvoja,
            
         
               —
            
            
               preskúmali možnosti, ako upevniť silnú zložku kultúry v celoživotnom vzdelávaní a tak prispieť k rozvoju kľúčových kompetencií (9) s cieľom zohľadniť ich pri tvorbe politík v tejto oblasti.
            
         
      (1)  Dokument EUCO 13/1/10 REV 1.
   
      (2)  Ú. v. EÚ L 191, 23.7.2010, s. 28.
   
      (3)  Dokument 16834/10.
   
      (4)  Dokument 17165/10.
   
      (5)  Dokument 8224/11 – SEK(2011) 399 v konečnom znení.
   
      (6)  Ú. v. EÚ C 325, 2.12.2010, s. 1.
   
      (7)  Správa o konkurencieschopnosti Európy za rok 2010, SEK(2010) 1276 v konečnom znení.
   
      (8)  Oznámenie Komisie zo 6. októbra 2010 o príspevku regionálnej politiky k inteligentnému rastu v rámci stratégie Európa 2020 – KOM(2010) 553 v konečnom znení.
   
      (9)  Kľúčové kompetencie sú definované v odporúčaní Európskeho parlamentu a Rady z 18. decembra 2006 o kľúčových kompetenciách pre celoživotné vzdelávanie (Ú. v. EÚ L 394, 30.12.2006, s. 10).
   
      PRÍLOHA
      Rada pri prijímaní týchto záverov pripomína najmä tieto súvislosti:
      
                  —
               
               
                  uznesenie Rady zo 16. novembra 2007 o európskom programe pre kultúru (1),
               
            
                  —
               
               
                  správu „Comité des Sages“ s názvom Nová renesancia (2),
               
            
                  —
               
               
                  závery Rady o kultúre ako katalyzátore tvorivosti a inovácie (12. mája 2009) (3),
               
            
                  —
               
               
                  závery Rady z 27. novembra 2009 o podpore tvorivej generácie: rozvoj tvorivosti a inovačnej schopnosti detí a mladých ľudí prostredníctvom kultúrnych prejavov a prístupu ku kultúre (4),
               
            
                  —
               
               
                  závery Rady z 10. mája 2010 o prínose kultúry k miestnemu a regionálnemu rozvoju (5),
               
            
                  —
               
               
                  závery Rady z 18. novembra 2010 o úlohe kultúry v boji proti chudobe a sociálnemu vylúčeniu (6),
               
            
                  —
               
               
                  závery predsedníctva pri príležitosti ukončenia neformálneho stretnutia ministrov kultúry (Barcelona 31. marca 2010) (7),
               
            
                  —
               
               
                  vyhlásenie predsedníctva pri príležitosti neformálneho stretnutia ministrov kultúry (Brusel 7. októbra 2010) (8),
               
            
                  —
               
               
                  vyhlásenie predsedníctva pri príležitosti neformálneho stretnutia ministrov kultúry (Gödöllő, Maďarsko, 28. marca 2011).
               
            
         (1)  Ú. v. EÚ C 287, 29.11.2007, s. 1.
      
         (2)  http://ec.europa.eu/information_society/activities/digital_libraries/doc/reflection_group/final-report-cdS3.pdf a prílohy http://ec.europa.eu/information_society/activities/digital_libraries/index_en.htm.
      
         (3)  Dokument 8175/1/09 REV 1.
      
         (4)  Ú. v. EÚ C 301, 11.12.2009, s. 9.
      
         (5)  Ú. v. EÚ C 135, 26.5.2010, s. 15.
      
         (6)  Ú. v. EÚ C 324, 1.12.2010, s. 16.
      
         (7)  http://www.eu2010.es/export/sites/presidencia/comun/descargas/Ministerios/en_conclusiones_rim_cultura.pdf.
      
         (8)  http://www.culture.be/fileadmin/sites/culture/upload/culture_super_editor/culture_editor/documents/Relations_IntNat/7_octobre_2010_Reunion_informelle_des_Ministres_de_la_Culture_Declaration_de_la_Presidence_EN_final_2_.pdf.